
INTRODUCERE

Venitul minim garantat este în esenţă un instrument politic, care poate fi aplicat ca un punct de referinţă pentru uniformizarea diferitelor dispoziţii legale privind bunăstarea cetăţenilor, cum ar fi salariul minim, pensia minimă de stat sau alte beneficii sociale minime. Conform Cartei Comunităţii Europene
 a drepturilor sociale fundamentale ale lucrătorilor, la care Tratatul de la Lisabona
 face referire la Titlul X: “Lucrătorilor le este asigurat  un salariu echitabil, adică un salariu suficient pentru a le permite să aibă un standard decent de viaţă” şi „au dreptul la o protecţie socială adecvată, indiferent de statutul sau de mărimea întreprinderii la care aceştia sunt angajaţi”. 

Există multe exemple similare în dreptul internaţional. Astfel, art.23 din Declaraţia universală a drepturilor omului
 prevede că orice lucrător „are dreptul la muncă, la libera alegere a muncii sale, la condiţii echitabile şi satisfăcătoare de muncă, precum şi la ocrotirea împotriva şomajului. Toţi oamenii, fără nicio discriminare, au dreptul la salariu egal pentru muncă egală. Orice om care munceşte are dreptul la o retribuire echitabilă şi satisfăcătoare care să-i asigure atât lui, cât şi familiei sale, o existenţă conformă cu demnitatea umană şi completată, la nevoie, prin alte mijloace de protecţie socială”.  De asemenea, art. 25 prevede că „orice om are dreptul la un nivel de trai care să-i asigure sănătatea şi bunăstarea lui şi familiei sale, cuprinzând hrana, îmbrăcămintea, locuinţa, îngrijirea medicală, precum şi serviciile sociale necesare; el are dreptul la asigurare în caz de şomaj, boală, invaliditate, văduvie, bătrâneţe sau în celelalte cazuri de pierdere a mijloacelor de subzistenţă, în urma unor împrejurări independente de voinţa sa”. 

Abordarea tradiţională şi politica cea mai comună este aceea de stabilire a unui salariu minim. După ce Germania a adoptat, în anul 2015, prima prevedere privind stabilirea unui salariu minim
, doar şase ţări din Uniunea Europeană de 28 de state nu au prevederi în acest domeniu. În prezent, salariul minim se aplică numai în cazul populaţiei ocupate, şomajul fiind cauza creşterii riscului de sărăcie şi a ratei de excluziune socială, în cele mai multe dintre ţările UE.

Serviciile sociale au rolul de a îndeplini diferite obiective specifice: 

· sunt servicii personalizate, fiind structurate în aşa fel încât să răspundă unor cerinţe umane vitale, în special cerinţelor utilizatorilor care se află într-o situaţie de vulnerabilitate; 

· serviciile sociale oferă protecţie faţă de riscuri generale şi specifice de viaţă şi acordă asistenţă în situaţii personale dificile sau de criză; 

· sunt oferite familiilor în contextul unor modificări la nivelul structurii acestora, acordă sprijin în ceea ce priveşte rolul familiei de a se îngriji atât de membrii tineri ai familiei, cât şi de cei în vârstă şi, în acelaşi timp, de persoanele cu handicap şi oferă soluţii compensatoare pentru eventualele eşecuri în viaţa de familie;

· sunt instrumente-cheie pentru salvgardarea drepturilor fundamentale ale omului şi a demnităţii umane;

· au un rol preventiv şi de coeziune socială şi se adresează întregii populaţii, indiferent de starea materială sau de venit;

· contribuie la nediscriminare, egalitatea între sexe, protecţia sănătăţii umane, ameliorarea standardelor de viaţă şi calitatea vieţii, precum şi la crearea de şanse egale pentru toţi şi, prin urmare, contribuie la sporirea capacităţii oamenilor de a fi membri activi ai societăţii.
 
Dispoziţiile Uniunii Europene privind coordonarea securităţii sociale există de 50 de ani, normele adaptându-se constant la schimbările sociale şi juridice. Noile Regulamente (CE) nr. 883/2004
 şi (CE) nr. 987/2009
 privind „coordonarea modernizată a securităţii sociale din Uniunea Europeană” valorifică importanta experienţă acumulată: ele simplifică şi consolidează normele Uniunii Europene, îmbunătăţind drepturile persoanelor interesate. Coordonarea modernizată a securităţii sociale din Uniunea Europeană deplasează accentul de la facilitarea mobilităţii lucrătorilor la consolidarea drepturilor tuturor cetăţenilor, indiferent dacă aceştia lucrează sau nu. Aceste modificări ale coordonării securităţii sociale au scopul de facilita situaţia europenilor care se deplasează. Această coordonare modernizată constituie o evoluţie importantă în ceea ce priveşte protecţia cetăţenilor, şi aceasta nu numai pentru cele 10,5 milioane de europeni care trăiesc în alt stat-membru decât cel în care s-au născut (circa 2,1% din populaţia totală a Uniunii Europene); aceasta va simplifica viaţa a peste 250 mii de persoane care au lucrat în mai multe state-membre şi au nevoie să exporte o parte a drepturilor lor de pensie în fiecare an şi va îmbunătăţi şi protecţia a peste un milion de cetăţeni care traversează în fiecare zi frontierele din Uniunea Europeană pentru a lucra. 
O mai bună informare a cetăţenilor conduce la un acces îmbunătăţit la drepturi. Cetăţenii se află în centrul „coordonării modernizate”, iar noile regulamente pun un accent special pe îndatoririle statelor-membre faţă de aceştia. Astfel, statele-membre trebuie să ofere asistenţă activă şi informaţii, precum şi să îndeplinească obiective concrete în ceea ce priveşte eficienţa, rapiditatea şi accesibilitatea. La rândul lor, cetăţenii trebuie să informeze instituţiile cât mai rapid cu putinţă în legătură cu orice schimbări ale situaţiei lor personale sau familiale care le-ar afecta drepturile la prestaţii.

BELGIA

Condiţii de eligibilitate

Legea din 2012 privind integrarea socială impune şase condiţii cumulative pentru obţinerea beneficiilor sociale: 
· rezidenţă pe teritoriul Belgiei;
· vârsta peste 18 ani (mai mică, în situaţii excepţionale);
· cetăţenie belgiană sau: cetăţenie europeană, străini înregistraţi în registrul naţional, refugiaţi recunoscuţi sau apatrizi;
· venituri insuficiente;
· manifestarea dorinţei de a munci;
· epuizarea altor drepturi sociale.

În ceea ce priveşte condiţia de vârstă, este de menţionat faptul că, în anumite circumstanţe, minorii pot fi trataţi ca adulţi (18 ani sau mai mari). În special minorii emancipaţi prin căsătorie şi minorele care sunt gravide sau au deja copii pot conta pe solidaritatea socială. Cu toate acestea, există o tensiune latentă între solidaritatea asigurată de dreptul la integrare socială şi solidaritatea familială. În practică, se acordă prioritate solidarităţii familiale. În cazul în care minorii îşi pot satisface necesităţile prin activarea legăturilor familiale, aceştia nu pot pretinde beneficii sociale. În cazul în care se poate demonstra că legăturile de familie au fost întrerupte, dreptul la integrare socială poate fi revendicat.

O abordare specială este rezervată tinerilor cu vârste cuprinse între 18 şi 25 de ani: Centrele Publice pentru Bunăstare Socială (Public Centres for Social Welfare – PCSW) trebuie să ofere acestor tineri orientare socio-profesională specială către inserţia şi ocuparea forţei de muncă. PCSW şi solicitantul de beneficii pot conveni asupra unui "proiect individualizat pentru integrare socială". Acest contract are ca scop ghidarea solicitantului spre inserţia socio-profesională şi ocuparea forţei de muncă, prin studii/formare ori prin căutarea de locuri de muncă. Cerinţele privind domiciliul acestor tineri sunt interpretate în mod flexibil. 

Dreptul la integrare socială nu depinde în mod necesar de deţinerea unei adrese legale de şedere ori de limite administrativ-teritoriale. În cazul persoanelor fără adăpost, de exemplu, un adăpost poate fi considerat de către instanţe ca reşedinţă reală, chiar şi atunci când reşedinţa înregistrată se află într-o altă municipalitate faţă de adăpost. Persoanele fără adăpost pot utiliza, de asemenea, ca "adresă de referinţă" adresele altor persoane private sau sediul unui PCSW. De fapt, un studiu al jurisprudenţei din 2006 arată că cerinţele de şedere sunt interpretate mai degrabă în funcţie de "afinitate" decât din punct de vedere geografic. De asemenea, potrivit jurisprudenţei, dreptul la integrare socială se aplică numai persoanelor cu o relaţie solidă cu Belgia; această interpretare, însă, naşte consecinţe pentru solicitanţii de azil şi imigranţi ilegali.

Aparent, criteriul naţionalităţii este larg; acesta nu include doar belgienii şi europenii, ci şi alţi străini şi membrii de familie ai acestora. Într-o anumită măsură, intenţia de a integra structural mai mulţi oameni în societatea belgiană poate fi demonstrată. Grupurile-ţintă specifice sunt clar definite. În comparaţie cu cadrul juridic anterior anului 2002, reglementările au devenit mai puţin generoase pentru anumite grupuri, cum ar fi solicitanţii de azil. În momentul în care se verifică dacă solicitantul dispune de resurse suficiente, sarcina probei revine PCSW. Algoritmul de calculul ia în considerare toate resursele posibile de care solicitantul dispune şi, în anumite situaţii, toate resursele persoanelor împreună cu care locuieşte.

Luând în considerare că integrarea persoanei şi demnitatea umană reprezintă principii fundamentale în dreptul la integrare socială, PCSW – precum şi instanţele, în cazul unui proces – au un anumit grad de libertate în a decide care resurse sunt incluse în calcul. Cu alte cuvinte, în cazul în care toate resursele de care dispune solicitantul fac imposibilă realizarea celor două principii, solicitantul este considerat a avea resurse insuficiente. Dependenţa totală de veniturile coabitantulului ar sta, de fapt, în calea integrării şi a dezvoltării individuale. În cele din urmă, fiecare solicitant trebuie să epuizeze dreptul la un alt venit. Acest lucru indică natura în principal reziduală a dreptului la integrare socială. Aceste alte surse de venit se referă atât la nivel societal, precum şi la nivel de familie: ajutoarele de şomaj, prestaţiile de invaliditate, alocaţiile pentru copii şi familie inclusiv pensia alimentară, transferul alocaţiilor pentru copii (în cazul tinerilor singuri) etc. Dacă solicitantul pare să dispună de mijloace suficiente, acesta nu va avea dreptul la un venit minim garantat. Cu toate acestea, este posibil să se combine ajutorul de şomaj sau alte beneficii sociale cu venitul minim garantat; solicitantul nu va primi suma totală a venitului minim garantat, ci diferenţa dintre beneficiul social în cauză şi venitul minim garantat. 

Condiţiile, sancţiunile şi excepţiile aferente dreptului de integrare socială sunt strict reglementate prin lege. Autonomia PCSW este astfel limitată, în scopul de a proteja solicitanţii împotriva măsurilor arbitrare; legea garantează un tratament egal tuturor solicitanţilor. Aceste norme de condiţionalitate sunt deosebit de stricte pentru PCSW. Solicitantul are în principal obligaţiile de a coopera şi de a furniza informaţii corecte. Numai abateri grave de la aceste două principii pot duce la sancţiuni sau chiar la excluderea solicitantului de la beneficiul social.

Cu toate că "dorinţa de a munci" este un criteriu inclus în legea venitului minim, jurisprudenţa argumentează că sancţiunile pentru nerespectarea acestuia subminează, de fapt, dreptul absolut la o viaţă demnă. Mai mult, şansele pe piaţa locurilor de muncă depind de aptitudinile lingvistice, sociale şi profesionale ale persoanei. În multe cazuri, aceste competenţe trebuie dezvoltate, în scopul de a realiza integrarea socio-profesională eficientă. Deşi cadrul legal impune o interpretare strictă, dorinţa de a munci nu trebuie interpretată ad litteram; în practică, participarea la educaţie, formare profesională sau la orice fel de "activare socială" pot fi considerate dovezi suficiente ale angajamentului. În orice situaţie, sintagma trebuie să fie interpretată mai degrabă ca "angajament de efort", decât ca "angajament de rezultat" din partea solicitantului.

În principiu, orice refuz de acordare a venitului minim garantat este interzis. Cu toate acestea, legea identifică un număr limitat de cazuri în care refuzul este permis, mai precis, în cazul unei revizuiri a posteriori. PCSW poate impune, de asemenea, sancţiuni beneficiarului. În cazul în care solicitantul sau destinatarul fac declaraţii inexacte sau incomplete, centrul poate decide să suspende total sau parţial plata venitului minim garantat pentru o perioadă de maxim 6 luni. În cazurile de înşelăciune, suspendarea poate dura până la 12 luni. În lipsa unor motive legitime, încălcarea termenilor proiectului individualizat de integrare socială poate induce, de asemenea, sancţiuni, respectiv suspendarea totală sau parţială a venitului minim garantat pentru o perioadă care nu depăşeşte o lună. Impunerea unor sancţiuni implică proceduri stricte. Fiecare decizie a PCSW poate fi contestată de către solicitant. Perioada de recurs este de trei luni. În caz de apel, instanţele au autoritatea de a lua o decizie cu caracter obligatoriu. De fapt, tribunalele de muncă au o competenţă substitutivă; doar în anumite cazuri, tribunalele pot prelua competenţa de a lua decizii a PCSW.

Dreptul la integrare socială este un drept temporal. Acest aspect temporal conferă dreptului la integrare socială – indiferent ce formă ia – caracteristica de a fi revizuibil. O revizuire a dreptului de integrare socială poate fi iniţiată atât de către PCSW, cât şi de beneficiar, dar trebuie să aibă loc cel puţin o dată pe an. Scopul principal al revizuirii stabileşte dacă sunt încă îndeplinite condiţiile de eligibilitate. În cazul în care situaţia socială a beneficiarului s-a schimbat, atunci şi interpretarea dreptului său la integrarea socială se va modifica. 
BULGARIA

Condiţii de eligibilitate

În conformitate cu legea bulgară privind asistenţa socială, persoanele eligibile pot primi două tipuri de sprijin: asistenţă socială în numerar sau în echivalent şi servicii sociale. Asistenţa socială este acordată persoanelor care nu se pot întreţine prin intermediul muncii lor sau al proprietăţii lor. Prestaţiile sociale lunare şi cotele de încălzire pot fi acordate unei persoane angajate. În general, persoanele care muncesc ocazional au astfel de venituri mici. Potrivit legii, asistenţa socială poate fi acordată cetăţenilor bulgari, familiilor şi persoanelor aflate în concubinaj, care nu se pot întreţine din munca prestată sau din proprietate sau sunt susţinute de către acele persoane care sunt obligate să aibă grijă de ele, conform Codului Familiei (de exemplu, atunci când o persoană are dreptul de fi întreţinut de rude, cum ar fi soţ, copii, nepoţi, bunici etc.).

Reşedinţa este o condiţie prealabilă pentru aplicare, deoarece asistenţa socială este asigurată la nivel local. Dreptul la prestaţii familiale se determină pe baza testării mijloacelor de existenţă. Principalele indemnizaţii pentru copii şi familie sunt: suma forfetară pentru sarcină, alocaţia lunară pentru copil până la finalizarea învăţământului secundar/până la împlinirea vârstei de 20 de ani, alocaţia lunară pentru creşterea copilului până la vârsta de 1 an şi alocaţia pentru elevi. Prestaţiile familiale lunare şi alocaţiile pentru elevi pot fi furnizate sub formă de investiţii sociale. Testarea mijloacelor nu se aplică: pentru plăţi unice, precum indemnizaţia la naşterea unui copil; pentru indemnizaţia de creştere a copilului de către o mamă studentă la zi; pentru indemnizaţia la naşterea de gemeni; pentru prestaţii familiale pentru copiii cu dizabilităţi severe.

Pentru a beneficia de prestaţii sociale lunare, o persoană trebuie să fie înregistrată la serviciul de ocupare a forţei de muncă, având obligaţia să caute în mod activ un loc de muncă. În plus, există cerinţa de a lucra 4 ore pe zi, timp de 14 zile pe lună, de obicei în serviciile publice locale legate de curăţenie şi grădinărit. Sancţiunea constă în retragerea întregului beneficiu. O astfel de sancţiune poate fi aplicată în cazul în care o persoană îşi pierde înregistrarea la forţele de muncă. Înregistrarea poate fi pierdută de către aceia care nu se prezintă la lucrările publice obligatorii fără un motiv întemeiat sau de către aceia care lipsesc de la vizitele lunare la oficiul de muncă. În cazul alocaţiei pentru copii, există un alt tip de condiţionalitate: indemnizaţia lunară pentru copii (primită până la absolvirea liceului sau până la împlinirea vârstei de 20 ani) este legată de participarea la învăţământul şcolar obligatoriu (în Bulgaria, educaţia este obligatorie de la 5 ani la 16 ani).

Această condiţionare este menită, în mod clar, să creeze stimulente pentru participarea copiilor în sistemul de învăţământ şcolar şi pentru reducerea abandonului şcolar. Cu toate acestea, în realitate, mulţi copii din familii defavorizate nu merg la şcoală tocmai din cauza sărăciei. Cu recentele modificări la Legea privind prestaţiile sociale pentru copii (adoptată în vara anului 2015), au fost introduse măsuri restrictive suplimentare în ceea ce priveşte prestaţiile pentru copii: 

• prestaţiile în bani au fost suspendate în cazul minorilor care devin părinţi; 

• minorele care devin mame înainte de împlinirea vârstei de 18 ani vor primi beneficii numai în echivalent;

• dacă este suspendată, prestaţia poate fi acordată numai la un an de la data suspendării.

Prima condiţie înseamnă că, în mod efectiv, tinerii care devin părinţi încetează în mod legal să fie copii. Aceasta este, într-adevăr, o abordare discutabilă; dar cel mai important aspect, luând în considerare că naşterea timpurie este corelată cu sărăcia, este că impactul de ansamblu asupra bunăstării copilului este unul îndoielnic. Ultima condiţie este deosebit de prejudiciabilă, deoarece va pedepsi sever cele mai sărace familii cu copii. În plus, noua prevedere legală nu motivează părinţii care au suspendate beneficiile pentru reintegrarea copiilor lor în sistemul de învăţământ mai devreme decât termenul sancţiunilor, adică înainte de a se împlini un an. Sistemul de securitate socială continuă să utilizeze criterii de eligibilitate, ceea ce îl face inaccesibil multor persoane şi  familii foarte sărace. Criteriile de eligibilitate care acordă (sau interzic) accesul la plasa de siguranţă socială sunt utilizate şi în furnizarea de servicii de asistenţă medicală pentru persoanele fără asigurare de sănătate, motiv pentru care chiar şi finanţarea foarte limitată de 2,5 milioane de euro pe an pentru tratamentul persoanelor neasigurate rămâne nefolosită.

Beneficiile legate de venitul minim sunt disponibile atât timp cât sunt îndeplinite condiţiile de eligibilitate. În anul 2008 a fost introdusă o limită de timp de 18 luni pentru acordarea prestaţiilor sociale lunare, dar aceasta a fost eliminată în urma criticilor din partea Consiliului Europei. Cu toate acestea, în cazul unor încălcări, accesul la prestaţii sociale lunare, alocaţia pentru încălzire şi beneficiile pentru copii pot fi blocate timp de un an. Prestaţiile de şomaj sunt primite pentru o perioadă de 4-12 luni, în funcţie de durata contribuţiilor anterioare la asigurările sociale. Retragerea prestaţiei de şomaj nu este legată de dreptul la venitul minim garantat. 

Cuantumul ajutorului pentru încălzire:
	Beneficiar
	Venit minim 

(BGN)
	Ajutor pentru încălzire (BGN)

	Persoane singure cu vârsta peste 75 ani
	107,25
	202,20

	Persoane singure cu vârsta peste 65 ani
	91
	193,62

	Persoane cu vârsta peste 70 ani
	65
	134,34

	Fiecare dintre soţii care trăiesc împreună
	42,90
	108,60

	Persoană care coabitează cu alta sau cu o familie
	
	146.04

	Persoană singură
	47,45
	151,50

	Persoană singură, cu dizabilităţi
	65
	177,24


FRANŢA
 
În anul 2015, nouă ajutoare sociale, acordate în funcţie de venit şi necontributive, asigură venitul minim pentru cetăţenii francezi. În afară de alocaţia de solidaritate pentru persoanele în vârstă (Allocation de solidarité aux personnes âgées – ASPA), disponibilă numai pentru persoanele cu vârsta de peste 65 de ani (sau 60 în caz  de incapacitate de muncă) şi care nu au deloc (sau doar restrâns) dreptul la asigurarea naţională de sănătate, toate aceste beneficii sociale minime pot fi alocate persoanelor apte de muncă. Acest sistem de ajutor social minim a făcut parte din sistemul protecţiei sociale franceze începând cu al doilea război mondial şi s-a dezvoltat progresiv pentru a face faţă lacunelor ori restricţiilor din regimurile naţionale de asigurare. Primele două dintre aceste beneficii - legate de sănătate şi de invaliditate - datează din 1956 şi 1957. 

O a doua etapă a început în 1975, odată cu crearea alocaţiei pentru adulţii cu handicap (Allocation pour les personnes adultes handicapées - AAH). În 1976 a apărut alocaţia pentru părintele unic (Allocation de parent isolé – API), iar în 1980 indemnizaţia pentru soţul supravieţuitor (Allocation Veuvage - AV). 

O a treia fază în stabilirea unor prestaţii minime a început în 1984, o dată cu punerea în aplicare a alocaţiei specifice de solidaritate (Allocation de solidarité spécifique – ASS), disponibilă pentru persoanele fără loc de muncă, care au ajuns la finalul drepturilor de asigurare de şomaj; acest lucru a fost completat în 2002 de alocaţie echivalentă de pensii (Allocation équivalent-retraite – AER).

Etapa finală în stabilirea acestor prestaţii sociale minime a fost crearea, în 1988, a venitului minim de inserţie pe (Revenu minimum d’insertion – RMI), care a fost revizuit în 1992. La 1 decembrie 2008, RMI şi API au fost înlocuite de venitul de solidaritate activă (Revenu de solidarité active – RSA), care cuprinde două prestaţii minime. Prima dintre acestea este RSA de bază (RSA-socle), care este similară cu fostul RMI şi este destinată persoanelor al căror venit este mai mic decât o anumită sumă fixă, fie că sunt angajaţi, fie nu. Al doilea beneficiu, cunoscut sub numele de RSA de activitate (RSA-activité) este alocată persoanelor încadrate în muncă ale căror venituri, deşi mai mari decât pentru RSA de bază, este mai mic decât o valoare minimă garantată. 

Consiliile locale finanţează RSA de bază, în virtutea mandatului lor social pentru integrare, în timp ce statul, care este responsabil pentru politica de ocupare, finanţează RSA-activitate prin Fondul Naţional pentru Solidaritate Activă (FNSA).

Fondul de prestaţii familiale (Fondul de alocaţii familiale - CNAF) şi Fondul Agricol Mutual de Asistenţă (MSA) sunt responsabile pentru examinarea cererilor, calcularea beneficiilor şi efectuarea plăţilor. ASS este finanţat direct de către Fondul Naţional de Solidaritate care administrează şi ARE. Oficiile pentru forţa de muncă (Pôle Emploi) examinează cererile şi plăteşte beneficii. Beneficiul AAH este finanţat de stat şi plătit de CNAF, ca urmare a deciziei comisiei locale pentru drepturile şi autonomia persoanelor cu handicap. 

Prestaţiile sociale minime sunt dependente de venit şi diferenţiate. Suma totală alocată, astfel, depinde de venitul unui individ şi, uneori, de venitul pe gospodărie.

Pragul de venit AAH este de 800 de euro pe lună pentru o singură persoană şi 1.600 de euro pentru un cuplu, cu o sumă suplimentară de 400 de euro pe lună pentru fiecare copil aflat în întreţinere. Astfel, o persoană fără niciun venit primeşte un beneficiu lunar de 800 euro. În cazul în care un beneficiar are un venit în afară de prestaţiile pentru locuinţă şi familie, atunci va primi o cotă mai mică, egală cu diferenţa dintre AAH maxim şi suma totală a veniturilor sale. Trei sferturi dintre beneficiarii acestei prestaţii sunt persoane singure fără copii. În anumite condiţii, acest beneficiu poate fi majorat cu 104 de euro pe lună pentru a facilita independenţa în locuinţă şi cu 179 de euro pe lună pentru a contribui la finanţarea necesară pentru adaptarea la domiciliu, în mod independent.

Cuantumul lunar RSA de bază, în septembrie 2015:

a) Persoană singură – 524 euro;

b) Persoană în cuplu, fără copii – 786 euro;

c) Persoană în cuplu, cu doi copii – 1100 euro (şi 209 euro pentru fiecare copil în plus)

d) Gravidă singură – 673 euro (RSA suplimentat);

e) Părinte singur – 897 euro (RSA suplimentat).

RSA de bază acoperă 68% din numărul total al beneficiarilor, în timp ce RSA suplimentat (beneficiari singuri care aşteaptă un copil sau cu unul/mai mulţi copii) reprezintă 10%. RSA pentru activitate acoperă 22% dintre beneficiari. Această prestaţie se referă la gospodării al căror venit se situează între suma minimă a beneficiilor fixe şi venitul garantat. Acest lucru implică persoane care pot fi calificate drept săraci cu loc de muncă. Cuantumul acestei prestaţii este egal cu diferenţa dintre venitul garantat (sumă fixă + 62% din veniturile din activitate) şi a venitului gospodăriei. Cuantumul RSA de activitate depinde, în cea mai mare parte, de salariile nete, de mărimea prestaţiilor familiale, precum şi de orice ajutor pentru locuinţă. Complexitatea acestui calcul este unul dintre motivele pentru care multe persoane eligibile nu solicită această alocaţie. Schemele de calculare a prestaţiilor sociale minime sunt revizuite anual, în conformitate cu normele specifice fiecăreia. Cu toate acestea, în ultimele două decenii, sumele au evoluat în funcţie de inflaţie. Planul multianual de acţiune împotriva sărăciei a prevăzut o creştere cu 10% faţă de inflaţia 2012-2017 pentru RSA de bază. Aceastei creşteri a urmat altora de 20%, respectiv a alocaţiei minime pentru limită de vârstă şi AAH în 2014.

Condiţii de eligibilitate

ASS, RSA şi AAH nu se referă la pensionari, care, dacă este necesar şi în funcţie de drepturile pe care le-au dobândit, primesc o pensie sau devin eligibili pentru beneficii minime, atunci când ajung la vârsta legală de pensionare. Limita de vârstă pentru aceste prestaţii este vârsta legală de pensionare. 

Vârsta de pornire pentru ASS, RSA şi AAH diferă în funcţie de beneficiile sociale minime. Pentru AAH, beneficiarii trebuie să aibă cel puţin 20 de ani, sau peste 16 ani în cazul în care nu beneficiază de prestaţii familiale. Legislaţia cu privire la ASS nu prevede o vârstă de pornire. RSA poate fi plătit pentru orice persoană care a împlinit 25 de ani şi nu există nicio condiţie de vârstă pentru solicitanţii care sunt singurii responsabili pentru cel puţin un copil (fie născut, fie nenăscut). De la 1 septembrie 2010, tinerii cu vârsta de peste 18 ani, care au lucrat cel puţin doi ani din trei ani anteriori sunt în măsură să solicite acest beneficiu. 

Cetăţenia nu este un criteriu determinant pentru acordarea de prestaţii sociale minime. AAH este deschis pentru rezidenţi francezi sau cetăţeni ai statelor din Spaţiul Economic European. În acest din urmă caz, solicitanţii trebuie să fi avut reşedinţa în Franţa timp de cel puţin 3 luni înainte de solicitarea prestaţiilor. De asemenea, cetăţenia nu este un criteriu pentru acordarea ASS, dar este, cu toate acestea, un criteriu important pentru acordarea RSA. Această alocaţie este disponibilă numai resortisanţilor din Spaţiul Economic European sau Elveţia, dacă au lucrat în mod legal, declaraţi la oficiile de ocupare a forţei de muncă în Franţa şi au drept de şedere. Străinii trebuie să deţină fie permis de rezident pe termen lung, fie permis care să le permită să lucreze în Franţa, fie au statut de refugiat ori să fie recunoscut ca apatrid. Un cetăţean european care a venit în Franţa să caute un loc de muncă nu poate pretinde RSA. 

După cum s-a menţionat, cele trei beneficii principale permit şi încurajează oamenii să lucreze; acest lucru nu înlătură dreptul de a pretinde prestaţii, deşi poate reduce cuantumul lor. Beneficiarii acestor alocaţii trebuie, prin urmare, să declare în mod regulat valoarea venitului lor: anual pentru AAH, la fiecare 6 luni pentru ASS şi la fiecare 3 luni pentru RSA. Principalul criteriu de eligibilitate este, cu toate acestea, nivelul de venit al solicitantului. 
Alte beneficii
Ajutoarele sociale minime nu sunt singurele prestaţii sociale destinate persoanelor şi familiilor cu venituri mici. Fără a socoti ajutoarele primite la nivel local sau ajutoarele din partea asociaţiilor şi organizaţiilor caritabile (extrem de variate), există mai multe măsuri pentru îmbunăţirea standardelor de viaţă. Acestea sunt beneficiile pentru familiile cu copii dependente de venit, alocaţiile pentru locuinţă, o acoperire de sănătate universală pentru accesul la asistenţă medicală şi bonusul de muncă acordat „săracilor care muncesc”. 
Prestaţii familiale
Pe lângă ajutorul standard pentru familie, există numeroase alte beneficii, plus diverse subvenţii. În trecut, beneficiul familiei a fost acordat, indiferent de venit, pentru toate familiile cu doi sau mai mulţi copii; o reformă, în vigoare de la 1 iulie 2015, a stabilit o limită superioară, pentru familiile al căror venit lunar depăşeşte o cifră care variază de la 5595 euro la 8390 euro, în funcţie de numărul de copii.

Cuantumul lunar pentru o familie cu doi copii este de 129 de euro, iar acest lucru se ridică la 295 de euro pentru trei copii. Beneficii legate de venituri includ: alocaţia pentru copil preşcolar (Prestation d'accueil du jeune enfant - Paje) de 184 EUR de copil, plătită până la a treia zi de naştere a copilului, pentru familiile cu doi copii al căror venit lunar este mai mic de 4.320 de euro. Alocaţia pentru începerea şcolii este plătită o dată pe an, reprezentând 362 euro pentru copii cu vârste cuprinse între 6 şi 10 ani, în cazul în care venitul familiei nu depăşeşte 2026 euro pentru o familie cu un copil. În total, 6,8 milioane de familii beneficiază de alocaţii familiale; suma medie lunară a fost de 394 de euro în anul 2013.

Ajutoare pentru locuinţă
Prestaţiile pentru locuinţe au reprezentat o contribuţie semnificativă pentru familiile care trăiesc în condiţii de sărăcie sau cu venituri foarte mici. Aproximativ 6,5 milioane de oameni primesc beneficii pentru locuinţe, care afectează, prin urmare, 13,6 milioane de persoane (sau 21% din populaţia franceză). Cuantumul alocaţiei variază foarte mult, în funcţie de mărimea unei familii şi de venituri. În 2013, media lunară a beneficiului de locuinţă a ajuns la 225 de euro pe familie. Cei mai mulţi beneficiari locuiesc singuri, o treime dintre aceştia au sub 30 de ani, iar 85% sunt chiriaşi. Beneficiarii sunt extrem de concentraţi în zonele urbane cu şomaj ridicat.

Ajutoare medicale
Persoanele cu venituri reduse pot beneficia, de asemenea, de o acoperire complementară de sănătate universală (Couverture maladie universelle complémentaire – CMU-C). Acest ajutor este alocat pentru un an (reînnoibil) pentru persoanele care au domiciliul permanent în Franţa şi un venit lunar sub 720 euro. Această prestaţie acoperă orice cheltuieli rămase neacoperite de sistemul de asigurări de bază în sănătate. Aproximativ 5 milioane de oameni beneficiază de această acoperire.

Bonus la angajare
Bonusul de angajare (Prime pour l'emploi - PPE) datează din anul 2001 şi ia forma unui credit fiscal acordat o dată pe an, pentru gospodăriile plătitoare de impozit, în cazul în care câştigurile anuale pentru o persoană se află între 3743 şi 16251 euro. Valoarea bonusului variază de la 24 la 80 euro pe lună. Acest bonus va atinge nivelul maxim atunci când câştigurile lunare se ridică la 1.040 euro şi încetează să mai fie plătite de la 1,454 euro. Calculul acestei prestaţii este destul de complex, deoarece sunt luaţi în considerare mai mulţi parametri: nivelul de venit, volumul de muncă depusă, structura gospodăriei. În plus, algoritmul de calcul a fost îngheţat în 2008, ca urmare a stabilirii RSA pentru activitate. 

De la 1 ianuarie 2016, ambele măsuri, care sunt concepute ca un stimulent pentru ca persoanele cu venituri mici să se întoarcă la locul de muncă, vor fi grupate într-un bonus de activitate (Prime d'activité). Această reformă, care a fost anunţată în Legea din 18 august 2015 cu privire la dialogul social şi ocuparea forţei de muncă, include plata unui bonus de activitate pentru persoanele angajate full-time sau part-time şi care câştigă mai puţin de 1,2 ori din salariul minim. Bonusul va fi plătit lunar de către CNAF. De exemplu, o singură persoană care lucrează cu normă întreagă şi câştigă salariul minim ar trebui sa primească un bonus de activitate de 130 euro pe lună; o mamă singură care lucrează o treime din săptămâna de lucru ar trebui să primească 220 euro pe lună; un cuplu cu doi copii, din care lucrează un singur părinte cu normă întreagă pentru salariul minim, iar celălalt jumătate de normă, ar trebui sa primească un bonus de activitate de 230 euro pe lună.

Alte servicii şi beneficii
Până la crearea RSA în 2008, diferite beneficii sociale minime au deschis accesul către mai multe alocaţii locale şi, uneori, la suplimente specifice. Astfel, din 2012, un beneficiar al RSA nu este scutit în mod automat de la plata taxelor locale sau taxelor de televiziune. Aceste indemnizaţii şi scutiri sunt legate în mod exclusiv de veniturile unei gospodării. De asemenea, centrele de îngrijire a copiilor trebuie să asigure locuri disponibile pentru copiii sub 6 ani care nu frecventează şcoala şi ai căror părinţi participă într-un sistem de integrare socială şi profesională, mai degrabă decât pentru copiii ai căror părinţi primesc ajutorul minim, cum ar fi RSA. 

Beneficiile legale complementare sunt încă în vigoare pentru anumite domenii foarte specifice, cum ar fi pentru persoanele cu handicap, ale căror carduri de invaliditate să le acorde prioritate pentru locuri în mijloacele de transport public şi locuri speciale de parcare. Aceştia pot beneficia, de asemenea, de măsuri pentru accesul la locuri de muncă pentru lucrătorii cu handicap, precum şi diverse facilităţi fiscale (de exemplu, în anumite condiţii, o jumătate de unitate suplimentară la calcularea impozitului pe venit). De asemenea, pot beneficia şi îngrijitorii lor (de exemplu, persoanele cu carduri de handicap sunt considerate dependente de contribuabilul în a cărui casă care trăiesc). În anumite circumstanţe, persoanele cu handicap se califică pentru costuri reduse de transport (RATP, SNCF, Air France).

GERMANIA

Condiţii de eligibilitate

Capacitatea de muncă

Venitul minim pentru solicitanţii de locuri de muncă (Codul Social II
): persoanele eligibile pentru beneficiul de şomaj II sunt persoane care au vârsta pentru încadrarea în muncă, apte de muncă şi care nu-şi pot acoperi cheltuielile de întreţinere din resurse proprii. Sunt, de asemenea, eligibili şi membrii familiilor lor care nu sunt apţi de muncă, cu care trăiesc împreună în „comunitate de nevoi” (gospodărie) şi care pot solicita „prestaţii sociale”. Statutul de angajat al acestora nu este criteriu de eligibilitate. Fiecare membru al „comunităţii de nevoi” are un drept individual. Potrivit legii, persoana aptă de muncă este îndreptăţită să solicite ajutoare pentru fiecare membru al „comunităţii de bunuri”, dar pot fi solicitate şi personal. De regulă, ajutoarele se plătesc lunar. Persoanele inapte temporar pentru program de lucru redus (şi membrii familiei sale) sunt eligibile pentru „ajutor curent pentru cheltuieli de subzistenţă”. Persoanele cu vârste peste 18 ani (şi membrii familiei sale) care au suferit o pierdere totală sau temporară a capacităţii de muncă sunt eligibile pentru „supliment de pensie pentru nevoi de bază în situaţia reducerii capacităţii de întreţinere”.

Vârsta

Venitul minim pentru solicitanţii de locuri de muncă se acordă persoanelor  care au vârsta legală pentru încadrare în muncă (de la 15 ani până la vârsta standard de pensionare). Copiii cu nevoi speciale care trăiesc cu aceştia în comunitate de nevoi au dreptul de a solicita ajutor social. Toate grupele de vârstă sunt eligibile pentru venitul social minim, potrivit prevederilor Codului social XII: toate persoanele care nu au împlinit vârsta standard de pensionare au dreptul la ajutorul curent pentru cheltuieli de subzistenţă; persoanele cu vârste între 18 ani şi vârsta standard de pensionare au dreptul de a solicita supliment de pensie pentru nevoi de bază în situaţia reducerii capacităţii de întreţinere; persoanele care au împlinit vârsta standard de pensionare pot solicita supliment de pensie pentru bătrâneţe.

Naţionalitatea

Potrivit Codului social II, venitul minim nu are legătură cu naţionalitatea; sunt excluşi de la ajutoare străinii care nu sunt angajaţi/lucrători independenţi, precum şi străinii care nu intră sub incidenţa legislaţiei comunitare privind libera circualţie a persoanelor, împreună cu familiile lor, pentru primele 3 luni de şedere. De asemenea, sunt excluşi şi străinii (şi familiile lor) a căror şedere în Germania este motivată de căutarea unui loc de muncă. Venitul social minim se acordă germanilor sau cetăţenilor statelor cosemnatare de protocoale în materia securităţii sociale (majoritatea statelor membre UE), alţi străini (cu drept restrâns la ajutor social), alte categorii de persoane (refugiaţi de război civil). Pentru solicitanţii de azil şi străinii obligaţi să-şi părăsească ţara există un sistem special de beneficii instituit prin Legea beneficiilor acordate solicitanţilor de azil.

Reşedinţa

Beneficiarii venitului social minim trebuie să aibă reşedinţa obişnuită în Germania.

Ucenicii şi studenţii

Ucenicii şi studenţii nu pot fi beneficiari ai venitului minim.

Mijloace de existenţă

Beneficiarii şi membrii familiei sale sunt consideraţi membri ai comunităţii de nevoi şi împart între ei toate veniturile şi bunurile din cadrul gospodăriei. În cadrul schemelor venitului minim social nu există o definiţie uniformă a termenului „venit”. Salariul, ajutoarele sociale (ajutorul de şomaj, alocaţiile pentru copii, indemnizaţia de creştere copil etc.) şi subvenţiile pentru întreţinere sunt considerate venituri. Orice alt drept la un alt beneficiu social sau subvenţie este exclus, cu excepţia pensiilor şi indemnizaţiilor prevăzute de Legea federală a compensaţiilor, pensiilor de veterani şi (în stricte condiţii) sprijinul din partea organizaţiilor caritabile. Ajutorul pentru cheltuieli de subzistenţă şi suplimentul de pensie de bătrâneţe şi pentru reducerea capacităţii de întreţinere, echivalentul a 30% din venitul beneficiarului angajat sau lucrător independent se deduc în limita a 50% din beneficiul standard. Beneficiarii venitului minim pentru solicitanţii de locuri de muncă, care lucrează, pot deduce 100 euro din venitul obţinut lunar. Pentru venituri obţinute între 101 şi 1000 euro, se deduc 20%; între 1001 şi 1200 euro (1500 euro pentru familii cu copii) se deduc 10%. Toate activele executabile (bunuri mobile şi imobile, creanţe şi alte drepturi) sunt luate în considerare. În "venit de bază pentru solicitanţii de locuri de muncă", de exemplu, o cotă parte din bunurile imobiliare utilizate de către solicitant, echipamentele de uz casnic, anumite fonduri de pensii finanţate de stat sau economii mai mici în bani sunt exceptate. Dintre active, pentru fiecare membru al comunității de nevoi, se deduc 150 euro pe fiecare an din vârsta persoanei respective (cu un minim de 3.100 euro). De asemenea, scutite sunt pensiile finanţate de stat, în cazul în care beneficiarul nu se pensionează anticipat. Acelaşi lucru se aplică pensiilor, care nu pot fi utilizate din cauza unei obligaţii contractuale (EUR 750 pe an de vârstă).

Primirea prestaţiei de venit minim este legată de îndeplinirea anumitor obligaţii de cooperare. Pentru solicitanţii capabili să lucreze, primirea venitului de bază, potrivit prevederilor Codului social II, este legată de încheierea unui contract de integrare (Eingliederungsvereinbarung), între solicitant şi oficiul de muncă local. Beneficiarii trebuie să caute în mod activ un loc de muncă şi trebuie să fie disponibili oricând pentru măsuri de activare şi de integrare oferite de oficiul de muncă, cu excepţia cazului în care au un motiv întemeiat să nu lucreze din cauza obligaţiilor familiale, cum ar fi de îngrijirea copilului (a unui copil sub vârsta de 3 ani) sau de îngrijirea pe termen lung a unui membru al familiei etc. În cazul în care beneficiarul nu-şi îndeplineşte obligaţiile, se confruntă cu o serie de sancţiuni prevăzute de lege.

În conformitate cu prevederile Codului Social II şi XII, prestaţiile de venituri minime sociale sunt plătite pentru o perioadă nelimitată de timp, atâta timp cât presistă nevoile. Criteriile de eligibilitate sunt în general revizuite după perioade scurte de timp.

Venitul social minim include: 
a) ajutorul standard care acoperă minimul de subzistenţă;

b) Indemnizaţii fixe pentru anumite grupuri sau situații (de exemplu, pentru părinţii singuri);

c) plăţi unice în funcţie de nevoile reale specifice (de exemplu, beneficiarii pot solicita de credit pentru a acoperi nevoi suplimentare);
d) costurile curente pentru locuinţă şi costurile de încălzire sunt acoperite în sumă totală, dacă sunt rezonabile. Ceea ce este considerat "rezonabil" se raportează, în general, la condiţiile locale.

Pe perioada primirii ajutoarelor, conform prevederilor Codului social II şi XII, beneficiarii sunt obligaţi să-şi plătească asigurările în sistemul de sănătate şi de asistenţă medicală. Dacă nu este posibilă plata asigurărilor facultative pentru un membru al familiei, contribuţiile de asigurări sociale sunt acoperite de oficiile de muncă sau de birourile de asistenţă socială locale. 
Alte beneficii

a) Indemnizaţia de locuinţă (Wohngeld): deoarece costurile pentru locuinţe şi de încălzire sunt acoperite în cadrul schemelor de venit minim social, nu se acordă ajutoare suplimentare pentru locuinţă.

b) Alocaţia pentru copii (Kindergeld): deoarece subzistenţa de bază pentru copii este acoperită de schemele de venit minim social, alocaţia pentru copii se compensează prin beneficiul venitului minim. 

c) Ajutorul pentru educaţie şi participare (Leistungen für Bildung und Teilhabe): copiii şi tinerii din gospodăriile care trăiesc din venitul minim social au acces la acest beneficiu non-numerar, care are ca scop îmbunătăţirea participării şcolare şi sociale a copiilor şi tinerilor din familii cu venituri mici.

d) Ajutor suplimentar pentru copii (Kinderzuschlag): familiile cu venituri reduse pot aplica pentru ajutorul suplimentar pentru copil, care se plăteşte sub rezerva următoarelor condiţii: copiii sub 25 de ani trebuie să locuiască împreună cu părinţii lor în aceeaşi comunitate de nevoi; veniturile şi activele să fie suficiente părinţilor, dar insuficiente pentru a sprijini un copil. Nivelul ajutorului suplimentar pentru copil depinde de veniturile şi activele părinţilor, dar este de maximum 140 euro de copil lunar. 
Beneficiarii schemelor sociale de venit minim, în general, au acces la serviciile sociale, care sunt finanţate şi coordonate de autorităţile locale şi sunt furnizate de birourile de asistenţă socială şi tineret, precum şi, de cele mai multe ori, de furnizori privaţi non-profit.

Cuantumul ajutoarelor sociale la 01.01.2016:

1. Adult singur şi/sau părinte singur – 404 euro;

2. Cuplu – 728 euro;

3. Adult în plus în gospodărie – 324 euro;

4. Tineri 14-18 ani – 306 euro;

5. Copii 6-14 ani – 270 euro;

6. Copii 0-6 ani – 237 euro.

GRECIA

Conform informaţiilor furnizate în cadrul Raportului privind schemele de venit minim
 în noiembrie 2014 a fost introdus un program pilot privind venitul minim garantat, urmând a fi implementat cu ajutorul serviciilor sociale din cadrul a 13 oraşe pe o perioadă de 6 luni. Autorităţile centrale responsabile cu implementarea programului sunt Ministerul Muncii, Ministerul de Finanţe, Centrul e-Government pentru Securitatea Socială (IDIKA). 

Schema de venit minim este un program bazat exclusiv pe testarea mijloacelor de existenţă a potenţialilor beneficiari. Aceştia trebuie să aibă stabilită rezidenţa în Grecia şi să îndeplinească anumite criterii în privinţa venitului şi valorii proprietăţilor deţinute. 

Potrivit schemei, aplicanţii au dreptul la acordarea lunară timp de un an de zile a unei sume în valoarea de 100 Euro pentru toate tipurile de gospodarii la care se adaugă 100 Euro pentru fiecare adult şi 50 Euro pentru fiecare minor din gospodărie. În cazul familiilor monoparentale, schema prevede acordarea de 100 Euro pentru fiecare copil. 

Suma totală acordată unei persoane/familii diferă în funcţie de veniturile reale înregistrare. Spre exemplu, pentru o familie cu venituri zero formată din doi adulţi şi doi copii este prevăzut un ajutor minim garantat anual (plafon) de 4800 Euro, format din 1200 Euro reprezentând ajutorul de bază, 2400 Euro ajutorul proporţional destinat părinţilor şi 1200 Euro ajutorul proporţional destinat minorilor. Unei familii identice care înregistrează venituri anuale de 2000 Euro, îi este acordată suma de 2800 Euro, reprezentând diferenţa dintre pragul stabilit prin lege de 4800 Euro şi veniturile lor reale.  

Condiţii de eligibilitate:
- aplicanţii, indiferent de naţionalitate, trebuie să deţină dreptul de rezidenţă permanentă în Grecia şi trebuie să fi locuit pentru cel puţin 6 luni în cadrul oraşului unde se desfăşoară programul;

- pot participa în cadrul schemei atât persoanele care au un loc de muncă cât şi şomerii, care trebuie să se înscrie în cadrul registrului de evidenţă al şomerilor;

- venitul anual real pentru o persoană singură care doreşte să acceseze schema nu trebuie să depăşească suma de 2400 Euro; 

- la calculul venitului real este luat în considerare venitul net realizat; taxele şi contribuţiile sociale sunt deduse; 20% din câştigurile salariale sunt excluse, precum şi prestaţiile pentru dizabilităţi; totuşi, sunt luate în calculul venitului toate celelalte prestaţii sociale, precum alocaţiile destinate familiilor şi ajutorul de şomaj;

- valoarea totală a gospodăriei în cazul unei familii nu trebuie să depăşească suma de 200.000 Euro;

- valoarea totală a bunurilor mobile (maşină, motocicletă) nu trebuie să depăşească 6000 Euro;

- suma totală a veniturilor din active lichide (depozite bancare, obligaţiuni, acţiuni în Grecia şi străinătate) pe membru de familie din gospodărie, de-a lungul ultimelor 12 luni, nu trebuie să depăşească dublul plafonului stabilit gospodăriei şi totodată venitul pe membru de familie nu trebuie să depăşească în ultimele 6 luni plafonul pe venit;

- cererile de acordare a venitului minim garantat sunt respinse în cazul în care aplicanţii sau familiile acestora deţin bărci, elicoptere, avioane sau piscine;

- nu pot accesa pe cont propriu schema de venit minim garant acei aplicanţi care deşi au împlinit 18 ani, nu sunt căsătoriţi sau încă studiază, sunt şomeri sau îşi îndeplinesc serviciul militar obligatoriu;

- persoanele care trăiesc în cadrul instituţiilor de îngrijire precum centrele de îngrijire a bolnavilor cronici sau spitalele psihiatrice sau cele destinate persoanelor cu dizabilităţi precum şi cei care beneficiază de alte programe speciale destinate asigurării locuinţei nu pot aplica pentru acordarea venitului minim garantat;

- acordarea venitului minim este suspendată în cazul în care beneficiarul părăseşte Grecia timp de două luni de zile sau dacă refuză un loc de muncă oferit prin intermediul unei organizaţii pentru ocuparea forţei de muncă (Manpower Employment Organization).

POLONIA

În Polonia, sistemul de securitate socială asigură prestaţii cu titlu permanent, temporar şi special. Acestea se acordă în urma procedurii de testare a mijloacelor de existenţă a potenţialilor beneficiari (evaluarea veniturilor realizate şi a bunurilor mobile şi imobile deţinute de persoană sau familie). 

Legislaţia poloneză nu prevede conceptul venitului minim garantat, dar potrivit Legii privind asistenţa socială
, din 12 martie 2004, dreptul la prestaţii de securitate socială se acordă, printre altele (dacă acordurile internaţionale nu prevăd altfel) persoanelor care au cetăţenie poloneză, domiciliază şi se află pe teritoriul Republicii Polonia; străinilor care au domiciliul şi se află pe teritoriul Poloniei în baza unui permis de şedere sau în baza unui card de reşedinţă pe termen lung al Uniunii Europene, a unui permis de reşedinţă pe termen determinat, permisie pentru şedere tolerată sau în legătură cu obţinerea statutului de refugiat în Polonia; cetăţenilor statelor membre UE sau ai statelor membre SEE, care se află pe teritoriul Republicii Polonia şi care au obţinut un permis de şedere. 

Prestaţia permanentă se acordă persoanelor care sunt total inapte de muncă urmare a vârstei sau a invalidităţii şi includ un supliment pentru mărirea venitului pentru aceste persoane la nivelul statutar. Cuantumul acestei prestaţii diferă în funcţie de venitul persoanei. Pentru persoanele singure acesta cuprinde diferenţa între venitul pe baza căruia se acordă prestaţiile (venitul-criteriu) şi venitul real, iar valoarea acestuia nu poate fi mai mare de 529 PLN sau mai mic de 30 PLN. În cazul persoanelor care locuiesc în familie, cuantumul cuprinde diferenţa dintre venitul-criteriu pe persoană în familie şi venitul real pe persoană în familie. 

Prestaţiile temporare se acordă persoanelor şi familiilor fără venit sau cu un venit mai mic decât minimul stabilit şi fără fonduri suficiente care să acopere nevoile minime de trai. Se acordă mai ales în caz de boală pe termen lung, invaliditate şi şomaj. Cuantumul acestei prestaţii este diferenţa dintre venitul stabilit care dă dreptul la prestaţii de securitate socială şi venitul câştigat, existând un venit minim garantat pentru această prestaţie. Perioada pe parcursul căreia se acordă prestaţiile temporare se determină de centrul pentru prestaţii sociale în funcţie de circumstanţele fiecărui caz, după o anchetă realizată pentru a stabili condiţiile existente în familia respectivă.

Prestaţiile specifice (cu ţintă) se acordă pentru nevoile de bază, în special pentru acoperirea costurilor totale sau parţiale de hrană, medicamente şi tratament medical, îmbrăcăminte, obiecte necesare pentru uz casnic, renovări şi reparaţii minore în apartament şi pentru înmormântare. Prestaţiile cu scop special se acordă mai ales în cazurile cu un fundament solid, persoanelor sau familiilor ale căror venituri depăşesc venitul-criteriu. Prestaţiile şi împrumuturile pentru ajutarea persoanelor care urmează să devină independente din punct de vedere financiar se pot acorda sub formă de prestaţii specifice în sumă forfetară sau de împrumut fără dobândă. În cazul persoanelor dintr-o grupă de vârstă care sunt apte de muncă, acordarea prestaţiilor de securitate socială depinde de contractul de securitate socială care este încheiat cu astfel de persoane.

Condiţiile de eligibilitate
În Polonia
, eligibilitatea în asistenţa socială se referă la întrunirea condiţiilor privind venitul şi a cel puţin uneia dintre următoarele condiţii de vulnerabilitate: sărăcie, orfani, persoane fără adăpost, şomeri, persoane cu dizabilităţi sau boală cronică, dificultăţi în întreţinerea gospodăriei şi îngrijirea membrilor familiei, mai ales în cazul familiilor numeroase sau cu părinte singur, integrarea refugiaţilor sau a persoanelor de altă naţionalitate care deţin drept de rezidenţă, dificultăţi de integrare socială după părăsirea unei instituţii de corecţii, dependenţa de alcool şi droguri, victimă a traficului de persoane sau a violenţei domestice sau victimă a unui dezastru natural. Eligibilitatea este verificată prin intermediul documentelor probatoare şi a verificărilor la domiciliu realizate de lucrătorul social. 

Beneficiarul de ajutor social nu are voie sa irosească, distrugă sau să utilizeze greşit beneficiile acordate. De asemenea, beneficiarul de ajutoare sociale trebuie să urmeze programe de tratare a dependenţei de droguri sau alcool, să accepte oferte de lucru puse la dispoziţie de către autorităţile de ocupare a forţei de muncă conform contractului social. 

Unui beneficiar de ajutor social îi pot fi retrase drepturile sociale dacă nu acceptă sau întruneşte condiţiile de eligibilitate sau refuză să semneze contractul social.

Prestaţiile temporare sunt acordate de la caz la caz, pe o perioadă de maxim 6 luni, cu posibilitatea de reînnoire pentru un număr nelimitat de ori. 

Prestaţiile speciale sunt acordate într-o singură tranşă.
SLOVENIA

Condiţii de eligibilitate

Următoarele persoane sunt eligibile pentru asistenţă socială în numerar: 

• cetăţenii Republicii Slovenia, cu domiciliul permanent în Republica Slovenia; 

• străinii care deţin un permis de şedere permanentă şi au domiciliul permanent în Republica Slovenia;

• persoanele care beneficiază de protecţie internaţională şi membrii de familie ai acestora, care au dobândit un permis de şedere în Republica Slovenia în baza dreptului de reîntregire a familiei, având reşedinţa permanentă sau temporară în Republica Slovenia; 

• persoanele care sunt eligibile în conformitate cu normele internaţionale care au legătură cu Republica Slovenia.

În afară de cele de mai sus,

• veniturile individuale sau veniturile de familie (aşa cum este definită în legislaţia slovenă) nu trebuie să depăşească nivelul venitului minim relevant;

• valoarea activelor (astfel cum sunt definite în legislaţia solvenă) ale persoanei sau ale familiei nu trebuie să depăşească, în general, de 48 de ori valoarea venitului minim individual sau de familie.

Există excepţii de la această regulă; de exemplu, în cazul în care individul sau familia deţine şi locuieşte într-o casă/apartament, a cărui valoare depăşeşte valoarea unei locuinţee corespunzătoare (astfel cum este stabilit în legislaţie), iar proprietarul nu este de acord să înstrăineze sau să greveze cu sarcini imobilul (statul are dreptul să ceară rambursarea sumelor plătite în numerar către beneficiar sub formă de asistenţă socială). 

Lista activelor care nu sunt luate în considerare în testarea mijloacelor include: imobilul în care trăieşte persoana/familia (până la valoarea unei locuinţe corespunzătoare); valoarea fiecărei maşini de până la 28 de ori mai mare decât valoarea de bază a venitului minim; banii primiţi într-un cont bancar sub formă de credit pentru achiziţionarea/construcţia de locuinţe; orice teren agricol şi păduri deţinute de persoane în vârstă, care nu sunt nici în măsură să cultive, din motive obiective, şi nici nu pot vinde sau închiria; economiile de până la o anumită sumă (de exemplu, până la 2.500 de euro în cazul unei singure persoane) etc. Testarea mijloacelor include şi veniturile şi bunurile membrilor familiei apropiate, în acelaşi timp ţinând seama de răspunderea juridică a ascendenţilor şi descendenţilor de a se sprijini reciproc.

Pentru orice persoană aptă de muncă, eligibilitatea pentru asistenţă socială în numerar este condiţionată de înregistrarea la Oficiul pentru ocuparea forţei de muncă, şi de semnarea Planului de angajare, de încheierea unui plan de integrare, îndeplinirea obligaţiilor şi prestarea activităţilor stabilite în plan, căutarea activă de locuri de muncă, includerea în politica activă a ocupării forţei de muncă, evaluarea şi acceptarea de locuri de muncă adecvate oferite.

În cazul în care persoana aflată în şomaj refuză să semneze planul de angajare, sau, în mod nejustificat, nu îndeplineşte obligaţiile din planul de integrare, nu caută în mod activ un loc de muncă, nu acceptă un loc de muncă adecvat oferit sau refuză includerea în programul de politică a pieţei forţei de muncă active, atunci persoana este eliminată din Registrul şomerilor, ceea ce înseamnă, în mod normal, că nu mai are dreptul de a încasa beneficii sociale. Unii şomeri pot fi scutiţi de îndeplinirea obligaţiei de căutare activă a unui loc de muncă: cei care sunt sub tratament medical ori sunt consideraţi a fi temporar inapţi din cauza unor probleme de dependenţă, sănătate mintală, probleme sociale majore sau alte probleme.

Beneficiarii de asistenţă socială în numerar, care nu primesc ajutor de şomaj şi au beneficiat de asistenţă socială mai mult de nouă ori în ultimele 12 luni, sunt obligaţi să accepte orice ofertă de angajare din partea oficiului de ocupare a forţei de muncă.

Există două tipuri de asistenţă socială în numerar: temporară şi permanentă. Asistenţa socială în numerar se acordă: 

· pentru o perioadă de până la 3 luni, în cazul unei prime cereri; 

· pentru o perioadă de până la 6 luni, în cazul aplicării repetate (fără niciun interval de timp), în cazul în care condiţiile solicitantului nu s-au schimbat; 

· pentru o perioadă de până la un an, în cazul în care nu este posibil să se aştepte o îmbunătăţire a situaţiei sociale a solicitantului din cauza vârstei (peste 63 de ani pentru femei şi peste 65 de ani pentru bărbaţi), bolii, invalidităţii sau altor circumstanţe; 

· permanent, în cazul persoanelor care sunt permanent neangajabile sau permanent în imposibilitatea de a lucra sau au peste o anumită vârstă (63 de ani pentru femei şi 65 de ani pentru bărbaţi) şi nu deţin un activ (aşa cum este definit prin lege) sau se află în îngrijire instituţională, iar membrii de familie ai acestora îndeplinesc toate aceste criterii.

Alte beneficii
Beneficiarii de asistenţă socială în numerar au dreptul (totuşi, nu exclusiv) la:

· suplimentul de venit este un avantaj de asistenţă socială suplimentar, destinat acoperirii costurilor de trai care apar ocazional (cum ar fi întreţinerea şi repararea locuinţei sau a bunurilor de folosinţă îndelungată). Sunt îndrituite - după testarea mijloacelor - persoane permanent neangajabile şi persoanele în incapacitate de muncă permanentă, femeile în vârstă de peste 63 de ani şi bărbaţii cu vârsta peste 65 de ani, cu excepţia persoanelor care se află complet în îngrijire instituţională. Se aplică regulile generale de condiţionalitate pentru asistenţa socială în numerar. Pragul de venit pentru a avea acest drept este mai mare decât pentru asistenţă socială în numerar; 

· alocaţia de îngrijire/pentru îngrijitor (sunt persoane care, din cauza vârstei înaintate, a bolii sau invalidităţii, au nevoie urgentă de asistenţa altei persoane);

· scutirea de la plata (integrală) a serviciilor de asistenţă socială; 

· plata contribuţiilor pentru asigurările obligatorii de sănătate;

· plata diferenţei până la costul total al serviciilor de sănătate (care nu sunt plătite prin asigurări obligatorii de asistenţă medicală);

· ajutor de deces, care este un tip special de asistenţă socială în numerar şi este egal cu valoarea de bază a venitului minim;

· subvenţie funerară, care se ridică la dublul valorii de bază a venitului minim.

Un supliment de activitate se acordă beneficiarilor de asistenţă socială în numerar, care lucrează pentru cel puţin 60 de ore pe lună, participă la măsurile de politică activă pe piaţa muncii sau care sunt incluşi în programele de reabilitare psiho-socială. 
SPANIA


Schemele regionale de venit minim
 reprezintă programe de asistenţă socială destinate familiilor cu venituri reduse şi reprezintă o ultima resursă pentru persoanele potenţial active care nu şi-au găsit locul pe piaţa muncii. Regiunile autonome sunt responsabile cu reglementarea, planificarea, finanţarea, implementarea şi evaluarea programelor. Schemele regionale sunt integrate în cadrul sistemelor regionale de servicii sociale, cu excepţia Regiunii Basce, unde schema este gestionată de către Serviciul destinat ocupării forţei de muncă. Toate programele sunt concepute să garanteze un anumit venit în cadrul gospodăriei, suplimentând astfel alte resurse. 


Condiţiile de eligibilitate

Vârsta
Beneficiarii schemelor de venit minim trebuie să aibă vârsta cuprinsă între 25 de ani şi 65 de ani (cu excepţia Cantabriei şi Regiunii Basce, unde vârsta minima este 23). În situaţii excepţionale, schemele pot acorda beneficii extinse persoanelor de peste 17 ani, care răspund de gospodărie şi care au minori în îngrijire, persoanelor cu dizabilităţi sau tinerilor proveniţi din sistemul instituţionalizat. 

Naţionalitatea 
Deşi naţionalitatea nu reprezintă o precondiţie pentru accesarea schemelor de venit minim, cu excepţia Andaluziei unde cetăţenii ţărilor din afara zonei Uniunii Europene nu pot aplica pentru schemă, aplicanţilor li se solicita o perioadă minimă de rezidenţă cuprinsă între 6-36 de luni şi maxim 5 ani (Regiunea Murcia). 


Evaluare venituri/ bunuri; testarea mijloacelor de existenţă
Veniturile provenite din salarii vor fi luate în considerare în cadrul procedurii de testare a mijloacelor de existenţă a potenţialilor beneficiari în cadrul gospodăriei. Schemele regionale tratează diferit modalitatea de evaluare, respectiv veniturile salariale şi ajutoarele sociale. La calcularea veniturilor întregii gospodării nu sunt luate în considerare beneficiile sociale precum bursele şcolare, sume destinate transportului, plata serviciilor medicale şi a ajutorului acordat în regim de urgenţă.

Cele mai multe programe procedează la evaluarea bunurilor imobile ale aplicanţilor, deşi, în cele mai multe cazuri, valoarea proprietarilor nu reprezintă un criteriu de departajare în cadrul evaluării.

Condiţii generale de acordare a ajutoarelor sociale:
- beneficiarii trebuie să utilizeze ajutoarele sociale pentru satisfacerea nevoilor de bază;

- beneficiarii trebuie să informeze autorităţile cu privire la orice modificare a situaţiei lor personale;

- beneficiarii trebuie să înapoieze sumele primite incorect şi să solicitate acordarea altor prestaţii la care sunt îndreptăţiţi;

- condiţii suplimentare pot constitui prezenţa la şcoală şi satisfacerea obligaţiei de vaccinare a minorilor;

- obligativitatea de acceptarea a ofertelor de lucru în măsura în care se potrivesc profilului beneficiarului;

- obligativitatea pentru beneficiari de a fi înscrişi în cadrul autorităţii regionale pentru ocuparea unui loc de muncă.

Durata
Durata de acordare a ajutoarelor sociale în cadrul schemelor regionale de venit minim variază între 6 şi 24 de luni în funcţie de program. Beneficiarii care întrunesc condiţiile de eligibilitate pot solicita prelungirea acordării ajutoarelor sociale. În anumite regiuni beneficiile sociale se acordă pe o perioadă de 24-60 de luni, care o dată terminată presupune reluarea procesului de testare a mijloacelor beneficiarilor. 

SUEDIA

Sistemul de securitate socială
 

Asigurările sociale de bază includ asigurarea de boală, prestaţiile familiale, schemele de pensii de bază şi suplimentare, pensia anticipată şi parţială, precum şi asigurarea pentru accidente de muncă şi boli profesionale. Toate persoanele în vârstă de peste 16 ani care locuiesc în Regatul Suediei, indiferent că au sau nu naţionalitate suedeză au dreptul la prestaţii pe baza reşedinţei (Bosättningsbaserad). Försäkringskassan reprezintă autoritatea administrativă centrală pentru asigurări sociale şi alocaţiile din asigurări sociale. În fiecare judeţ există un oficiu local. Sediul central este localizat în Stockholm. În Regatul Suediei asigurările sociale sunt finanţate în mare măsură pe baza contribuţiilor angajatorilor. Cu toate acestea, asigurările sociale primesc de asemenea o considerabilă finanţare guvernamentală, în special schema pentru pensia de bază. Bugetul acestor prestaţii este finanţat din impozite. Asistenţa socială, care nu face parte din sistemul de securitate socială al Regatului Suediei se află în responsabilitatea Ministerului Sănătăţii şi Afacerilor Sociale (Socialdepartementet). Este supravegheată de Consiliul Naţional de Sănătate şi Asistenţă (Socialstyrelsen). Administrarea locală a asistenţei sociale, inclusiv îngrijirea şi asistenţa pentru copii şi familiile lor, vârstnici şi persoane cu dizabilităţi este responsabilitatea autorităţilor locale şi este în principal finanţată din impozitele locale. Cererile pentru prestaţii vor fi adresate în scris la oficiul local de asigurări sociale (Försäkringskassa). Pentru anumite beneficii este nevoie de formulare speciale. Unele prestaţii necesită certificate medicale sau examen medical.

Condiţii de eligibilitate
Conform informaţiilor furnizate în cadrul Raportului privind schemele de garantare a venitului minim
, în ultimii ani în Suedia nu au apărut modificări substanţiale în privinţa criteriilor de eligibilitate. 
Vârsta
Schemele de asistenţă socială se adresează tuturor cetăţenilor aflaţi în nevoie, care au vârsta minimă de 18 ani. Minorii se califică pentru ajutoare sociale prin intermediul părinţilor lor. Atunci când minorii împlinesc vârsta de 18 ani pot accesa schemele de ajutoare sociale indiferent dacă locuiesc împreună cu părinţii sau de venitul părinţilor. Veniturile copiilor care locuiesc împreună cu părinţii şi după vârsta majoratului nu sunt luate în considerare la acordarea prestaţii sociale pentru părinţi.

Naţionalitatea

Toţi cetăţenii suedezi pot solicita acordarea de ajutoare sociale. Persoanele care deţin rezidenţă în Suedia, precum şi cetăţenii Uniunii Europene şi ai SEE, care desfăşoară activităţi lucrative sau care se afla în căutarea unui loc de muncă în Suedia, se bucura de aceleaşi drepturi ca şi cetăţenii suedezi în privinţa criteriilor de eligibilitate pentru ajutoarelor sociale. Pe de alta parte, persoanele care nu deţin un permis de rezidenţă nu pot solicita ajutoare sociale, cu excepţia sumelor de bani menite să le acopere nevoile urgente, precum acoperirea costurilor cu transportul către locul de rezidenţă. 

Statusul ocupării forţei de muncă 


În principiu, persoanele care lucrează pot apela la ajutoare sociale în urma testării mijloacelor de existenţă (procedura de evaluare a veniturilor realizate şi a bunurilor mobile şi imobile deţinute de persoană sau familie).


Evaluare venituri/ bunuri; testarea mijloacelor de existenţă


Procedura de evaluare a veniturilor şi bunurilor este limitată la imediata gospodărie. Toate veniturile (provenite din activităţile lucrative şi alte beneficii) şi alte bunuri realizate sunt incluse în cadrul procedurii de testare a mijloacelor de existenţă. Autorităţile pot solicita proprietarilor de imobile, care beneficiază de ajutoare sociale de o perioadă mai lungă de timp, să îşi valorifice proprietatea. Excepţie fac bunurile care ajuta la desfăşurarea activităţii de zi cu zi, precum maşina personala cu ajutorul căreia se realizează deplasarea către şi dinspre serviciu. 

Condiţii de acordare

Persoanele care beneficiază de ajutor social sunt obligate să-şi caute un loc de muncă şi să participe la cursuri de formare/ calificare/ recalificare în cadrul programelor de stimulare activă a muncii. Refuzul unui loc de muncă poate conduce la retragerea ajutorului social. Pe de alta parte, perioada de acordare a ajutoarelor sociale este nelimitată, plăţile fiind efectuate către beneficiari atât timp cât condiţiile de eligibilitate sunt întrunite. 

Potrivit Your social security rights in Sweden
 din anul 2013, sumele acordate prin intermediul sistemului de asistenţă socială variază în funcţie de nevoile individuale sau ale familiei solicitantului. Plafonul maxim pentru acoperirea cheltuielilor cu hrana, îmbrăcămintea, încălţămintea, activităţi în timpul liber, articole de unică folosinţă, sănătate şi igienă, plata telefonului şi taxei TV pentru o singură persoana se ridică la 2950 SEK (339 Euro), iar pentru un cuplu la 5320 SEK (611 Euro). Sume adiţionale sunt acordate pentru copii. În plus, se poate acorda o suma specială pentru cheltuieli în cadrul gospodăriei. Totodată, solicitanţii pot beneficia de sume destinate plaţii furnizării de energie electrică, costurilor generate de transportul la şi dinspre locul de muncă, asigurarea casei, plata cotizaţiei la uniunea sindicală şi către fondul de asigurări de şomaj. 


Ajutorul financiar acordat persoanelor vârstnice

Acest tip de ajutor este destinat persoanelor care au împlinit vârsta de 65 de ani, rezidenţi în Suedia, care nu au contribuit îndeajuns de mult timp la sistemul de asigurări sociale ca să poate beneficia de o pensie adecvată. Ajutorul social pentru vârstnici este acordat pe baza testării mijloacelor de existenţă cu scopul suplimentării veniturilor în vederea asigurării unui standard de viată rezonabil. Orice alt venit este dedus înaintea efectuării plaţii ajutorului social. La calculul ajutorului financiar acordat vârstnicilor este luată în considerare valoare maxima de 5023 SEK (577 Euro) pentru plata unei chirii rezonabile de către o persoana singură şi 4245 SEK (488 Euro) pentru o persoană căsătorită. 


Suplimentul pentru locuinţe este un ajutor care acoperă 93% din costurile cu locuinţa şi valorează 5000 SEK (574 euro) pentru persoanele căsătorite şi 2500 SEK (287 Euro) pentru cele necăsătorite. 


În urma testării mijloacelor de existenţă, pensionarii sunt eligibili să primească un supliment destinat acoperirii costurilor cu locuinţa care este în valoare de 6200 SEK (712 Euro) pentru persoanele căsătorite şi 3100 SEK (356 Euro) pentru persoanele singure.

� �HYPERLINK "http://eur-lex.europa.eu/legal-content/RO/TXT/?uri=CELEX%3A12012P%2FTXT"�http://eur-lex.europa.eu/legal-content/RO/TXT/?uri=CELEX%3A12012P%2FTXT� 


� �HYPERLINK "http://eur-lex.europa.eu/legal-content/RO/TXT/?uri=CELEX%3A12007L%2FTXT"�http://eur-lex.europa.eu/legal-content/RO/TXT/?uri=CELEX%3A12007L%2FTXT� 


� �HYPERLINK "http://legislatie.resurse-pentru-democratie.org/legea/declaratia-universala-a-drepturilor-omului.php"�http://legislatie.resurse-pentru-democratie.org/legea/declaratia-universala-a-drepturilor-omului.php� 


� �HYPERLINK "http://www.employmentlawworldview.com/the-10-most-important-facts-about-the-new-german-minimum-wage-act/"�http://www.employmentlawworldview.com/the-10-most-important-facts-about-the-new-german-minimum-wage-act/� 


� �HYPERLINK "http://www.cdep.ro/infoparl/dip.studiu?par1=2016&par2=12511"�http://www.cdep.ro/infoparl/dip.studiu?par1=2016&par2=12511� 


� �HYPERLINK "http://www.cdep.ro/infoparl/dip.studiu?par1=2016&par2=12525"�http://www.cdep.ro/infoparl/dip.studiu?par1=2016&par2=12525� 


� �HYPERLINK "http://eur-lex.europa.eu/LexUriServ/LexUriServ.do?uri=CONSLEG:2004R0883:20130108:RO:HTML"�http://eur-lex.europa.eu/LexUriServ/LexUriServ.do?uri=CONSLEG:2004R0883:20130108:RO:HTML� 


� �HYPERLINK "http://eur-lex.europa.eu/LexUriServ/LexUriServ.do?uri=CONSLEG:2009R0987:20130108:RO:HTML"�http://eur-lex.europa.eu/LexUriServ/LexUriServ.do?uri=CONSLEG:2009R0987:20130108:RO:HTML� 


� E.Vieriu – Securitatea socială în cadrul UE, �HYPERLINK "https://ibn.idsi.md/ro/vizualizare_articol/19954"�https://ibn.idsi.md/ro/vizualizare_articol/19954� 


� �HYPERLINK "file:///C:/Documents%20and%20Settings/virgilia.ioan/My%20Documents/Downloads/BE_ESPN_thematic%20report%20on%20MIS.pdf"��file:///C:/Documents%20and%20Settings/virgilia.ioan/My%20Documents/Downloads/BE_ESPN_thematic%20report%20on%20MIS.pdf� 


� �HYPERLINK "file:///C:/Documents%20and%20Settings/virgilia.ioan/My%20Documents/Downloads/BG_ESPN_thematic%20report%20on%20MIS.pdf"��file:///C:/Documents%20and%20Settings/virgilia.ioan/My%20Documents/Downloads/BG_ESPN_thematic%20report%20on%20MIS.pdf� 


� �HYPERLINK "file:///C:/Documents%20and%20Settings/virgilia.ioan/My%20Documents/Downloads/FR_ESPN_thematic%20report%20on%20MIS%20(1).pdf"��file:///C:/Documents%20and%20Settings/virgilia.ioan/My%20Documents/Downloads/FR_ESPN_thematic%20report%20on%20MIS%20(1).pdf� 


� �HYPERLINK "file:///C:/Documents%20and%20Settings/virgilia.ioan/My%20Documents/Downloads/DE_ESPN_thematic%20report%20on%20MIS.pdf"��file:///C:/Documents%20and%20Settings/virgilia.ioan/My%20Documents/Downloads/DE_ESPN_thematic%20report%20on%20MIS.pdf� 


� �HYPERLINK "http://www.gesetze-im-internet.de/sgb_2/"�http://www.gesetze-im-internet.de/sgb_2/� 


��HYPERLINK "file:///C:/Documents%20and%20Settings/andra.andronic/My%20Documents/Downloads/EL_ESPN_thematic%20report%20on%20MIS%20(1).pdf"��file:///C:/Documents%20and%20Settings/andra.andronic/My%20Documents/Downloads/EL_ESPN_thematic%20report%20on%20MIS%20(1).pdf�





�  �HYPERLINK "http://isap.sejm.gov.pl/DetailsServlet?id=WDU20040640593"�http://isap.sejm.gov.pl/DetailsServlet?id=WDU20040640593�


��HYPERLINK "file:///C:/Documents%20and%20Settings/andra.andronic/My%20Documents/Downloads/PL_ESPN_thematic%20report%20on%20MIS%20(3).pdf"��file:///C:/Documents%20and%20Settings/andra.andronic/My%20Documents/Downloads/PL_ESPN_thematic%20report%20on%20MIS%20(3).pdf�


� �HYPERLINK "file:///C:/Documents%20and%20Settings/virgilia.ioan/My%20Documents/Downloads/SI_ESPN_thematic%20report%20on%20MIS%20(1).pdf"��file:///C:/Documents%20and%20Settings/virgilia.ioan/My%20Documents/Downloads/SI_ESPN_thematic%20report%20on%20MIS%20(1).pdf� 


� �HYPERLINK "file:///C:/Documents%20and%20Settings/andra.andronic/My%20Documents/Downloads/ES_ESPN_thematic%20report%20on%20MIS.pdf"��file:///C:/Documents%20and%20Settings/andra.andronic/My%20Documents/Downloads/ES_ESPN_thematic%20report%20on%20MIS.pdf�





� �HYPERLINK "http://www.mmuncii.ro/pub/imagemanager/images/file/Integrare/Suedia.pdf"�http://www.mmuncii.ro/pub/imagemanager/images/file/Integrare/Suedia.pdf�


��HYPERLINK "file:///C:/Documents%20and%20Settings/andra.andronic/My%20Documents/Downloads/SE_ESPN_thematic%20report%20on%20MIS%20(4).pdf"��file:///C:/Documents%20and%20Settings/andra.andronic/My%20Documents/Downloads/SE_ESPN_thematic%20report%20on%20MIS%20(4).pdf�





� �HYPERLINK "http://ec.europa.eu/employment_social/empl_portal/SSRinEU/Your%20social%20security%20rights%20in%20Sweden_en.pdf"�http://ec.europa.eu/employment_social/empl_portal/SSRinEU/Your%20social%20security%20rights%20in%20Sweden_en.pdf�

